钦定古今图书集成/明伦汇编/人事典/第082卷 > 性理会通 > 《吉验篇》
## 钦定古今图书集成/明伦汇编/人事典/第082卷 > 性理会通 > 《吉验篇》

凡人禀贵命于天，必有吉验见于地。见于地，故有天
命也。验见非一，或以人物，或以祯祥，或以光气。《传》言
“黄帝妊二十月而生，生而神灵，弱而能言，长大率诸
侯，诸侯归之。”教熊罴战，以伐炎帝，炎帝败绩。性与人
异，故在母之身，留多十月，命当为帝，故能教物，物为
之使。尧体就之如日，望之若云。洪水滔天，蛇龙为害“尧使禹治水，驱蛇龙，水治东流，蛇龙潜处。有殊奇之
骨，故有诡异之验；有神灵之命，故有验物之效。天命
当贵，故从唐侯入嗣帝后之位。”舜未逢尧，鳏在侧陋，
《瞽瞍》与象谋，欲杀之。使之完廪，火燔其下，令之浚井，
土掩其上。舜得下廪，不被火灾，穿井旁出，不触土害。
尧闻征用，试之于职官，治职修，事无“废乱，使入大麓
之野，虎狼不搏，蝮蛇不噬。逢烈风疾雨，行不迷惑。夫
人欲杀之，不能害之毒螫之野，禽虫不能伤。卒受帝
命，践天子祚。”后稷之时，履大人迹，或言衣帝喾之服，
坐息帝喾之处。妊身怪而弃之隘巷，牛马不敢践之。
置之冰上，鸟以翼覆之。庆积其身，母知其神怪，乃收
而养之。长大佐尧，位至司马。乌孙王号昆莫。匈奴攻
杀其父，而昆莫生弃于野，乌衔肉往食之。单于怪之，
以为神，而收长及壮，使将兵，数有功。单于乃复以其
父之民予昆莫，命长守于西城。夫后稷不当弃，故牛
马不践。鸟以羽翼覆其身，昆莫不当死，故乌衔肉就
而食之。北夷橐离国王侍婢有娠，王欲杀之。婢对曰：
“有气大如鸡子，从天而下，我故有娠。”后产子，捐于猪
溷中，猪以口气嘘之，不死。复徙置马栏中，欲使马藉
杀之，马复以口气嘘之，不死。王疑以为天子，令其母
收取奴畜之，名东明，令牧牛马。东明善射，王恐夺其
国也，欲杀之。东明走，南至掩淲水，以弓击水，鱼鳖浮
为桥，东明得渡，鱼鳖解散，追兵不得渡。因都王夫馀，
故北夷有夫馀国焉。东明之母初妊时，见气从天下，
及生，弃之猪马，以气吁之而生之。长大王欲杀之，以
弓击水，鱼鳖为桥。天命不当死，故有猪马之救。命当
都王夫馀，故有鱼鳖为桥之助也。伊尹且生之时，其
母梦人谓己曰：“臼出水，疾东走。”母顾。明旦视臼出水，
即东走十里，顾其乡，皆为“水矣。伊尹命不当没，故其
母感梦而走。”推此以论，历阳之都，其策命若伊尹之
类，必有先时感动在他地之效。齐襄公之难，桓公为
公子，与子纠争立。管仲辅子纠，鲍叔佐桓公，管仲与
桓公争引弓射之，中其带钩。夫人身长七尺，带约其
要，钩挂于带，在身，所掩不过一寸之内，既微小难中，
又滑泽铦靡，锋刃，中钩者莫不蹉跌。管仲射之，正中
其钩，中矢触因落不跌，中傍肉。命当富贵，有神灵之
助，故有“射钩不中之验。”楚共王有五子：子招、子圉、子
干、子晳、弃疾五人皆有宠。共王无嫡立，乃望祭山川，
请神决之。乃与巴姬埋璧于太室之庭，令五子齐而
入拜。康王跨之，子圉肘加焉。子干、子晳皆远之。“弃疾
弱，抱而入，再拜皆压纽。”故共王死，招为康王十有馀
日，子晳不立，又惧诛死，皆绝无后。弃疾后立，竟续楚
祀，如其神符。其王日之长短，与拜去璧远近相应也。
夫璧在地中，五子不知，相随入拜，远近不同，压纽若
神，将教跽之矣。晋屠岸贾作难，诛赵盾之子朔死，其
妻有遗腹子。及岸贾闻之，索于宫母，置儿于裤中，祝
曰：“赵氏灭宗乎？”若当啼，即不灭，若无声。及索之而终
不啼，遂脱得活。程婴齐负之匿于山中。至景公时，韩
厥言于景公，景公乃与韩厥共立赵孤，续赵氏祀，是
为文子。当赵孤之无声，若有掩其口者矣。由此言之，
赵文子立，命也。高皇帝母曰刘媪，尝息大泽之陂，梦
与神遇。是时雷电晦冥，蛟龙在上，及生而有美，〈一有质字〉
性好用酒，尝从王媪武负贳酒饮，醉止卧。媪负见其
身常有神怪，每留饮醉酒售数倍。后行泽中，手斩大
蛇，一妪当道而哭云：“赤帝子杀吾子。”此验既著闻矣。
秦始皇帝常曰：“东南有天子气。”于是东游，以厌当之，
高祖之气也。与吕后隐于芒砀山泽间。吕后与人求
之，见其上常有气，直起往求，辄得其处。后与项羽约，
先入秦关王之。高祖先至，项羽怨恨范增曰：“吾令人
望其气，气皆为龙，成五采，此皆天子之气也，急击之。”
高祖往谢项羽。项羽与亚父谋杀高祖，使项庄拔剑
起舞。项伯知之，因与项庄俱起，每剑加高祖之上，项
伯辄以身覆高祖之身，剑遂不得下，杀势不得成。会
有张良、樊哙之救，卒得免脱，遂王天下。初妊身，有蛟
龙之神，既生，酒舍见云气之怪，夜行斩蛇，蛇妪悲哭，
始皇、吕后望见光气，项羽谋杀项伯为蔽，谋遂不成，
遭得良哙。盖富贵之验，气见而物应，人助辅援也。窦
太后弟名曰广国，年四五岁，家贫，为人所掠卖，其家
不知其所在，传卖十馀家，至宜阳，为其主人入山作
炭，暮寒，卧岸下百馀人，岸崩，尽压死，广国独得脱。自
卜“数月当为侯。”从其家之长安，闻窦皇后新立，家在
清河观津，乃上书自陈。窦太后言于景帝，召见，问其
故，果是，乃厚赐之。文帝立，拜广国为章武侯。夫积岸
崩，百馀人皆死，广国独脱命当富贵，非徒得活，又封
为侯。虞子大，陈留东莞人也。其生时以夜适免母身，
母见其上，若一匹练状，经上天明，以问人，人皆曰：“吉，
贵气与天通，长大仕宦，位至司徒公。”广文伯，河东蒲
坂人也。其生亦以夜半时适生，有人从门呼其父名，
父出应之，不见人。有一木杖植其门侧，好善异于众。
其父持杖入门以示人，人占曰：“吉。”文伯长大宦，位至

官后殿第二内中。皇考为济阳令，时无火，室内自明。
皇考怪之，即召功曹吏充兰，使出问卜工。兰与马下
卒苏永俱之卜工长孙所。长孙卜谓充兰曰：“此吉事
也，毋多言。”是岁有禾生三本，一茎九穗，长于禾一二
尺，盖嘉禾也。元帝之初，有凤凰下济阳宫，故今济阳
宫有凤凰庐。始与季父等俱起，到柴界中，遇贼兵，惶
惑走济阳旧庐。比到，见光若火正赤，在旧庐道南，光
耀憧憧上属天，有顷不见。王莽时，谒者苏伯阿能望
气，使过舂陵，城郭郁郁葱葱。及光武到河北，与伯阿
见，问曰：“卿前过舂陵，何知其气嘉也？”伯阿对曰：“见其
郁郁葱葱”耳。盖天命当兴，圣王当出，前后气验，昭察
明著。继体守文，因据前基，禀天光气，验不足言。创业
龙兴，由微贱起于颠沛。若高祖、光武者，曷尝无天人
神怪光显之验乎？

《左传》：僖公十六年春，陨石于宋五，陨星也。六鹢退飞，
过宋都，风也。周内史叔兴聘于宋，宋襄公问焉，曰：“是
何祥也？吉凶焉在？”对曰：“今兹鲁多大丧，明年齐有乱。
君将得诸侯而不终。退而告人曰：‘君失问，是阴阳之
事，非吉凶所生也。吉凶由人，吾不敢逆君故也’。”按注：
积善馀庆，积恶馀殃，故曰吉凶由人。

《前汉书昌邑哀王髆传》：“髆薨，子贺嗣。昭帝崩，无嗣，征
贺即位。二十七日，行淫乱。大将军光与群臣议白孝
昭皇后，废贺归故国，赐汤沐邑二千户，国除，为山阳
郡。初，贺在国时，数有怪，尝见白犬高三尺，无头，其颈
以下似人，而冠方山冠。后见熊，左右皆莫见。又大鸟
飞集宫中，王知恶之，辄以问郎中令龚遂，遂为言其”
故，王仰天叹曰：“不祥何为数来？”遂叩头曰：“臣不敢隐
忠数言，危亡之戒，大王不说。夫国之存亡，岂在臣言
哉？愿王内自揆度。大王诵《诗》三百五篇，人事浃，王道
备，王之所行中诗一篇何等也？大王位为诸侯，王行
污于庶人，以存难，以亡易，宜深察之。”后又血污王坐
席，王问遂，遂叫然号曰：“宫空不久，祆祥数至。血者，阴
忧象也。宜畏慎自省。”贺终不改节，居无何征，既即位，
卒至于废。

《霍光传》：“光子禹及兄孙云皆中郎将，云弟山奉车都
尉。光夫人显毒杀许皇后，光薨后，语稍泄，上始闻之。
山、云、禹，于是始有邪谋。显梦第中井水溢流庭下，灶
居树上。又梦大将军谓显曰：‘知捕儿否？亟下捕之’。”第
中鼠暴多，与人相触，以尾画地，鸮数鸣殿前树上，第
门自坏。云尚冠里宅中门亦坏，巷端人共见有人居
云屋上，撤瓦投地，就视亡有，大怪之。禹梦车骑声正
驩，来捕禹，举家忧愁。会事发觉，云山自杀，禹腰斩，显
及诸女昆弟皆弃市。

《广陵王胥传》：昭帝时，胥见上年少无子，有觊欲心。而
楚地信巫鬼，胥迎女巫李女须，使下神祝诅。胥宫园
中枣树生十馀茎，茎正赤，叶自如素，池水变赤，鱼死，
有鼠昼立舞王后庭中。胥谓姬南等曰：“枣水鱼鼠之
怪，甚可恶也。”居数月，祝诅事发觉，有司按验。胥惶恐，
以绶自绞死，及八子郭昭君等二人皆自杀。

《翟方进传》：“方进子义为东郡太守。平帝崩，王莽居摄，
义心恶之。严乡侯信者，东平王云子也，义举兵并东
平，立信为天子。莽闻之，乃拜其党亲将军凡七人，将
关东甲卒，发奔命以击义焉。与义会战，破之。始义兄
宣居长安，先义未发，家数有怪，夜闻哭声，听之不知
所在。宣教授诸生满堂，有狗从外入，啮其中庭群雁”
数十，比惊救之，已皆断头。狗走出门，求不知处。宣大
恶之，谓后母曰：“东郡太守文仲素俶党，今数有恶怪，
恐有妄为而大祸至也。太夫人可归，为弃去。宣家者
以避害。”母不肯去。后数月，败莽尽坏义第宅污池之
发。父方进及先祖冢在汝南者烧其棺柩，夷灭三族，
诛及种嗣至皆同坑，以棘五毒并葬之。

《吴志诸葛恪传》：“恪征行之后，曹所奏署令长职司，一
罢更选，愈治威严，多所罪责，当进见者，无不竦息。又
改易宿卫，用其亲近，复敕兵严欲向青徐。孙峻因民
之多怨，众之所嫌，构恪欲为变，与亮谋，置酒请恪。恪
将见之，夜精爽扰动，通夕不寐。明将盥漱，闻水腥臭，
侍者授衣，衣服亦臭。恪怪其故，易衣易水，其臭如初”，
意惆怅不悦。严毕趋出，犬衔引其衣。恪曰：“犬不欲我
行乎？”还坐，顷刻乃复起，犬又衔其衣，恪令从者逐犬，
遂升车。初，恪将征淮南，有孝子著缞衣入其阁中，从
者白之，令外诘问，孝子曰：“不自觉入。”时中外守备亦
悉不见，众皆异之。出行之后，所坐厅事屋栋中折，自
新城出住东兴，有白虹见其船。还拜蒋陵，白虹复绕
其车。及将见，驻车宫门，峻已伏兵于帷中，恐恪不时
入，事泄，自出见恪曰：“使君若尊体不安，自可须后。”峻
当具白主上，欲以尝知恪。恪答曰：“当自力入。”散骑常侍张约、朱恩等密书与恪曰：“今日张设非常，疑有他
故。”恪省书而去。未出路门，逢太常滕引，恪曰：“卒腹痛，
不任入引不知。”峻阴计，谓恪曰：“君自行旋未见，今上
置酒请君，君已至门，宜当力进。”恪踌躇而还，剑履上
殿。谢亮。还坐设酒，恪疑未饮，峻因曰：“使君病未善平，
当有常服药酒，自可取之。”恪意乃安，别饮所赍酒。酒
数行，亮还内。峻起如厕，解长衣，著短服，出曰：“有诏收
诸葛恪。”恪惊起，拔剑未得，而峻刀交下，张约从旁砍
峻，裁伤左手，峻应手砍约，断右臂。武卫之士皆趋上
殿，峻曰：“所取者恪也，今已死。”悉令复刃，乃除地更饮。
《魏志公孙度传》：“度子康，康子渊，自立为燕王。司马宣
王征渊，斩渊父子。初，渊家数有怪犬，冠帻绛衣上屋，
炊，有小儿蒸死甑中。襄平北市生肉，长围各数尺，有
头目口喙，无手足而动摇。占曰：‘有形不成，有体无声，
其国灭亡’。”

《异苑》：“晋太始中，豫州刺史彭城刘德愿镇寿阳，住内
屋，闭户未合，辄有人头进门扉。窥看户内，是丈夫露
髻团面。内人惊告，把火搜觅，了不见人。刘明年竟被
诛。”

《晋书裴楷传》：“楷家炊黍在甑，或变为拳，或作血，或作
芜菁子。其年而卒。”

《鸡肋编》：“卫瓘家人炊饭堕地，尽化为螺，岁馀及祸。石
崇家稻米饭在地，经宿皆化为螺，皆致灭族之应。”
《晋书贾充传》：“充薨，以外孙韩谧嗣。谧家数有妖异，飘
风吹其朝服飞上数百丈，坠于中丞台。又蛇出其被
中，夜暴雷震其室，柱陷入地，压毁床帐，谧甚恐。及迁
侍中，专掌禁内，遂与后成谋，诬陷太子。及赵王伦废，
后”以诏召谧于殿前，将戮之。走入西钟下，呼曰：“阿后
救我！”乃就斩之。韩寿少弟蔚有器望，及寿兄巩令保、
弟散骑侍郎预、吴王友鉴、谧母贾午皆伏诛。

《五行志》：“惠帝元康三年闰二月，殿前六钟皆出涕，五
刻止。”前年贾后杀杨太后于金墉城，而贾后为恶不
止，故钟出涕，犹伤之也。

永兴元年，成都伐长沙，每夜戈戟锋有火光如悬烛。
此轻人命，好攻战，金失其性而为光变也。天戒若曰：
“兵犹火也，不戢将自焚。”成都不悟，终以败亡。

清河王覃为世子时，所佩金铃忽生起如粟者，康王
母疑不祥，毁弃之。及后为惠帝太子，不终于位，卒为
司马越所杀。

怀帝永嘉元年，“项县有魏豫州刺史贾逵石牌，生金，
可采。”此金不从革而为变也。五月，汲桑作乱，群寇飙
起。

愍帝建兴五年，石言于平阳。是时帝蒙尘，亦在平阳，
故有非言之物而言，妖之大者。俄而帝为逆胡所弑。
《搜神后记》：“刘聪伪建元元年正月，平阳地震，其崇明
观陷为池，水赤如血，赤气至天，有赤龙奋迅而去。流
星起于牵牛，入紫微，龙形委蛇，其光照地，落于平阳
北十里。视之则肉，臭闻于平阳。长三十步，广二十七”
步。肉旁尝有哭声，昼夜不止。数日，聪后刘氏产一蛇
一兽，各害人而走，寻之不得，顷之见于陨肉之旁。俄
而刘氏死，哭声自绝。

《晋书鲍靓传》：王机时为广州刺史，入厕，忽见二人著
乌衣，与机相捍，良久擒之，得二物似乌鸭。靓曰：“此物
不祥。”机焚之，径飞上天，机寻诛死。

《甘卓传》，卓露檄远近，陈王敦肆逆，率所统致讨。时王
师败绩，敦求台驺虞幡驻卓。卓闻周𫖮、戴若思遇害，
流涕谓卬曰：“吾之所忧，正谓今日。每得朝廷人书，常
以胡寇为先，不悟忽有萧墙之祸。且使圣上元吉，太
子无恙。吾临敦上流，亦未敢便危社稷。吾适径据武
昌，敦势逼，必劫天子，以绝四海之望。不如还襄阳，更
思后图。”即命旋军。都尉秦康说卓曰：“今分兵取敦不
难，但断彭泽上下不得相越，自然离散，可一战擒也。
将军既有忠节，中道而废，更为败军，将恐将军之下，
亦各便求西还，不可得守也。”卓不能从。乐道融亦日
夜劝卓速下。卓性先宽和，忽便强塞，径还襄阳，意气
骚扰，举动失常，自照镜不见其头，视庭树而头在树
上，心甚恶之。其家金柜鸣，声似槌，镜清而悲。巫云：“金
柜将离，是以悲鸣。”主簿何无忌及家人皆劝令自警。
卓转更狠愎，闻谏辄怒，方散兵使大佃而不为备。功
曹荣建固谏，不纳。襄阳太守周虑等密承敦意，知卓
无备，诈言湖中多鱼，劝卓遣左右皆捕鱼，乃袭害卓
于寝，传首于敦。

《卞壸传》：“壸父粹为侍中中书令，进爵为公。及长沙王
乂专权，粹立朝正色，乂忌而害之。初粹如厕，见物若
两眼，俄而难作。”

《异苑》：“东晋谢安字安石。于后府接宾，妇刘氏见狗衔
谢头来，久之乃失所在。妇具说之，谢容色无易，是月
而薨。”

晋阮明泊舟西浦，见一青衣女子弯弓射之。女即轩
云而去。明寻被害。

《搜神记》：“东阳刘宠字道弘，居于湖熟，每夜门庭自有血数升，不知所从来，如此三四。后宠为折冲将军，见
遣北征，将行而炊饭尽变为虫，其家人蒸炒，亦变为
虫。其火益猛，其虫益壮。宠遂北征，军败于坛丘，为徐
龛所杀。”

《晋书张寔传》：“寔寝室梁间，有人像，无头，久而乃灭，寔
甚恶之。京兆人刘弘者，挟左道，客居天梯第五山，燃
灯悬镜于山穴中为光明，以惑百姓，受道者千馀人，
寔左右皆事之。帐下阎沙、牙门赵仰皆弘乡人，弘谓
之曰：‘天与我神玺，应王凉州’。沙仰信之，密与寔左右
十馀人谋杀寔，奉弘为王。寔潜知其谋，收弘杀之。沙”
等不之知，以其夜害寔。

《搜神记》：庾亮字文康，鄢陵人，镇荆州，登厕，忽见厕中
一物如方相，两眼尽赤，身有光耀，渐渐从土中出，乃
攘臂以拳击之，应手有声，缩入地，因而寝疾。术士戴
洋曰：“昔苏峻事公，于白石祠中祈福许赛，其牛从来
未解，故为此鬼所考，不可救也。”明年亮果亡。

《晋书王绥传》：“桓元之为太尉，绥以桓氏甥，甚见宠待，
为太尉右长史。及元篡，迁中书令。刘裕建义，以为冠
军将军。其家夜中梁上无故有人头堕于床，而流血
滂沱。俄拜荆州刺史、假节。坐父愉之谋，与弟纳并被
诛。”

《异苑》：“晋海西公时，有贵人会，因藏𫸩。欻有一手间，在
众臂之中，修骨巨指，毛色麤黑，举坐咸惊。寻为桓大
司马所杀。旧传藏𫸩，令人生离，斯验深矣。”

晋桓振在淮南，夜闻人登床声，振听之，隐然有声。求
火看之，见大聚血。俄为义师所灭。桓振，元从父之弟
也。

晋孝武太元中，刘波字道则，移居京口。昼寝，闻屏风
外悒咤声，开屏风，见一狗蹲地而语，语毕自去。波，隗
孙也，后为前将军，败见杀。

太元中，王公妇女必缓鬓倾髻，以为盛饰。用发既多，
不可恒戴，乃先于木及笼上装之，名曰“假髻”，或名“假
头。”至于贫家，不能自办，自号“无头”，就人借头。

晋隆安中，高惠清为太傅主簿，忽一日，有群鼠更相
衔尾，自屋梁相连至地。清寻得痖疾，数日而亡。
安帝义熙三年，殷仲文为东阳太守，常照镜不见其
面，俄而难及。

义熙中，刘毅镇江州，为卢循所败，惼懆逾剧。及徙荆
州，益复怏怏。尝伸纸作书，约部将王亮储兵作逆。忽
风展纸不得书，毅遂仰天大诟，风遂吹纸入空，须臾
碎裂，如飞雪纷下。未几，高祖南讨，毅败擒斩。

义熙中，王愉字茂和，在庭中行，帽忽自落，仍乘空如
人所著。及愉母丧，月朝上祭酒，器在几上，须臾下地，
复还登床。寻而第三儿缓怀贰伏诛。

《搜神后记》：“晋义熙中，乌伤葛辉夫在妇家宿，三更后，
有两人把火至阶前，疑是凶人，往打之，欲下杖，悉变
成蝴蝶，缤纷飞散，有冲辉夫腋下，便倒地，少时死。
新野庾谨母病，兄弟三人悉在侍疾，白日常燃火，忽
见帐带自卷自舒，如此数四。须臾间，床前闻狗声异
常，举家共视，了不见狗。见一死人头在地，头犹有发，
两”眼尚动，甚可憎恶。其家怖惧，乃不持出门，即于后
园中瘗之。明日往视，乃出土上，两眼犹尔。即又埋之。
后日复出，乃以塼头合埋之，遂不复出。他日其母便
亡。

诸葛长民富贵后，常一月中辄十数夜眠中惊起，跳
踉如与人相打。毛修之尝与同宿，见之惊愕，问其故，
答曰：“正见一物，甚黑而有毛，脚不分明，奇健，非我无
以制之也。”后来转数，屋中柱及椽桷间，悉见有蛇头，
令人以刃悬斫，应刃隐藏，去辄复出。又𢭏衣杵相与
语，如人声，不可解。于壁见有巨手，长七八尺，臂大数
围。令斫之，忽然不见。未几伏诛。

《独异志》：《三十国春秋》：伪前梁张重华在梁州，欲诛西
河张祚。祚厩马数十匹，同时皆无尾，未几，祚遇祸。
《集异志》：“晋元嘉九年，南阳乐遐尝独坐，忽闻室中有
人呼其夫妇名，甚急，夜半乃止，殊自惊惧。后数日，妇
产后还，忽举体衣服总是血。未及三月，而夫妇相继
病卒。”

《异苑》：“永初中，北地傅亮为护军。兄子珍住府西斋，夜
忽见北窗外树下有一物，面广三尺，眼横竖，状若方
相。珍遑遽，以被自蒙，久乃自灭。后亮被诛。”

《搜神后记》：“宋王仲文为河南郡主簿，居缑氏县北，得
休，因晚行泽中，见车后有白狗，仲文甚爱之，欲取之，
忽变形如人，状似方相，目赤如火，槎牙吐舌，甚可憎
恶。伸文大怖，与奴共击之，不胜而走，告家人，合十馀
人，持刀捉火自来，视之不知所在。月馀，仲文忽复见
之，与奴并走，未到家，伏地俱死。”

宋襄城李颐，其父为人，不信妖邪，有一宅由来凶，不
可居，居者辄死。父便买居之，多年安吉，子孙昌炽，为
二千石，当徙家之官，临去请会内外亲戚酒食，既行，
父乃言曰：“天下竟有吉凶否？此宅由来言凶，自吾居
之多年安吉，乃得迁官，鬼为何在？自今以后，便为吉宅。居者住止，心无所嫌也。”语讫如厕，须臾见壁中有
一物如卷席大，高五尺许，正白，便还取刀中之。中断
化为两人。复横斫之，又成四人。便夺取刀，反斫杀李。
持至坐上，斫杀其子弟。凡姓李者必死，惟异姓无他。
颐尚幼，在抱家内知变，乳母抱出后门，藏他家，止其
一身，获免。颐字景真，位至湘东太守。

《异苑》：“文帝元嘉四年，太原王徽之字伯猷，为交州刺
史。在道，有客命索酒炙，言未讫而炙至。徽之取自割，
终不食投地，大怒。少顷，顾视向炙已变为徽之头矣。
乃大惊愕，反属目睹，其首在空中挥霍而没，至州便
殒。”

谢灵运以元嘉五年，忽见谢晦手提其头，来坐别床，
血色淋漓，不可忍视。又所服豹皮裘，血淹满箧。及为
临川郡，饭中欻有大虫，谢遂被诛。

元嘉五年秋夕，豫章胡充有大蜈蚣长三尺，落充妇
与妹前，令婢挟掷。婢才出户，忽睹一姥，衣服臭败，两
目无精。到六年三月合门时，患死亡相继。

张仲舒为司空，在广陵城北。以元嘉十七年七月中，
晨夕间，辄见门侧有赤气赫然，后空中忽雨绛罗于
其庭，广七八分，长五六寸，皆以笺纸系之，纸广长亦
与罗等，纷纷甚驶。仲舒恶而焚之，犹自数生。府州多
相传示，张经宿暴疾而死。

安国李道豫，元嘉中，其家狗卧于当路，豫蹴之，狗曰：
“汝即死，何以蹋我？”未几豫死。

元嘉中，高平檀道济镇浔阳，十二年入朝，与家分别，
顾瞻城阙，歔欷逾深。识者是知道济之不南旋也。故
时人为其歌曰：“生人作死别，荼毒当奈何？”济将发舟，
所养孔雀，来御其衣，驱去复来，如此数焉。以十三年
三月入，伏诛。道济未下少时，有人施罟于柴桑江，收
之得大船，孔凿若新，使匠作舴艋，勿加斲斧。工人误
截两头檀，以为不祥。杀三巧手，欲以塞愆。匠违约加
斲，凶兆先构矣。

檀道济居清溪第二儿，夜忽见人来缚己，欲呼不得，
至晓乃解，犹见绳痕在此宅。先是吴将步阐所居，谚
云：“扬州青，是鬼营；清溪青”，扬是也。自步及檀皆被诛。
东海徐羡之，字宗文，尝行经山中，见黑龙长丈馀，头
有角，前两足皆具，无后足，曳尾而行。后文帝立，羡之
竟以凶终。

彭城刘敬宣，字万寿，尝夜与僚佐宴坐，空中有投一
只芒履于座，坠敬宣食盘上，长三尺五寸，已经人著
耳鼻间，并欲坏，顷之而败。

卞伯玉作《东阳郡》，灶正炽火，有鸡遥从口入，良久乃
冲突而出，毛羽不燋，鸣啄如故。伯玉寻病殒。

《宋书广陵王诞传》：“诞叛，伏诛。诞始为南徐州刺史，在
京，夜大风飞落屋瓦，城门及床倒覆，诞心恶之。及迁
镇广陵，入城冲风暴起，扬尘，昼晦。又中夜闲坐，有赤
光照室，见者莫不怪愕。左右侍直，眠中梦人告之曰：
‘官须发为鞘’。睡既觉，已失髻矣。如此者数十人。诞甚
怪惧。大明二年，发民筑治广陵城。诞循行，有人随舆”
扬声大骂曰：“大兵寻至，何以辛苦百姓？”诞执之，问其
本末。答曰：“姓夷，名孙，家在海陵。天公去年与道佛共
议，欲除此间民人。道佛苦谏得止，大祸将至，何不立
六慎门？”诞问：“六慎门云何？”答曰：“古时有言，祸不入六
慎门。”诞以其言狂悖，杀之。又五音士忽狂易见鬼，惊
悕啼哭曰：“外军围城，城上张白布帆。”诞执录二十馀
日，乃赦之。城陷之日，云雾晦暝，白虹临北门，亘属城
内。

《南齐书周盘龙传》，“虏寇淮阳，军主成买与虏拒战，手
所伤杀无数。晨朝早起，手中忽见有数升血。其日遂
战死。”

《梁书河东王誉传》：“誉起兵为不逞，世祖令鲍泉讨誉，
遂被执，传首荆镇。初，誉之将败也，私引镜照面，不见
其头。又见长人盖屋，两手据地瞰其斋。又见白狗大
如驴，从城而出，不知所在。誉甚恶之，俄而城陷。”
《集异志》：“陈周文育为镇南将军。初，文育据三陂时，有
流星坠，其声如雷，地陷方二丈，中有碎灰数斗。又军
市中”忽闻小儿啼，一市并惊，听之在土下。军人掘得
木棺，长三尺。文育恶之，俄而见杀。

《魏书高肇传》：“延昌三年，大举征蜀，以肇为大将军，都
督诸军，为之节度。与都督甄琛等二十馀人俱面辞
世宗于东堂，亲奉规略。是日，肇所乘骏马，停于神虎
门外，无故惊倒，转卧渠中，鞍具瓦解，众咸怪异，肇出
恶焉。四年，世宗崩，赦罢征军。肃宗与肇及征南将军
元遥等书，称讳言，以告凶问。肇承变哀愕，非惟仰慕，
亦私忧身祸，朝夕悲泣，至于羸悴。”将至，宿瀍涧驿亭，
家人夜迎省之，皆不相视，直至阙下，衰服号哭，升太
极殿，奉丧尽哀。太尉、高阳王先居西柏堂，专决庶事，
与领军于忠密欲除之，潜备壮士直寝。邢豹、伊瓫生
等十馀人于舍人省下。肇哭梓宫讫，于百官前引入
西廊。清河王怿、任城王澄及诸王等皆窃言目之。肇
入省，壮士扼而拉杀之。下诏暴其罪恶。又云：“刑书未及，便至自尽。自馀亲党，悉无追问。削除职爵，葬以士
礼。”及昏，乃于厕门出其尸归家。初，肇西征，行至函谷，
车轴中折，从者皆以为不获吉还也。

《尔朱世隆传》：“世隆为尚书令，尝使尚书郎宋游道、邢
昕在其宅听视事，东西别坐，受纳诉讼，称命施行。其
专恣如此。既总朝政，生杀自由，公行淫佚，无复畏避。
信任群小，随其与夺。又欲收军人之意，加汎除授，皆
以将军而兼散职，督将兵吏无虚号者。自此五等大
夫遂致猥滥，又无员限，天下贱之。武定中，齐文襄奏
皆罢”，于是始革其弊。世隆兄弟群从，各拥强兵，割剥
四海，极其暴虐，奸谄蛆酷，多见信用；温良名士，罕预
腹心，于是天下之人，莫不厌毒。世隆寻让太傅，改授
太保，又固辞。前废帝特置仪同三司之官，次上公之
下，以世隆为之。赠其父买珍使持节、侍中、相国、录尚
书事、都督定相青齐济五州诸军事、大司马、定州刺
史。及齐献武王起义兵，仲远、度律等愚戅恃强，不以
为虑，而世隆独深忧恐。及天光战败，世隆请出收兵，
前废帝不许。世隆令其外兵参军阳叔渊单骑驰赴
北中，简阅败众，以次内之。而斛斯椿未得入城，诡说
叔渊曰：“天光部下，皆是西人，闻其欲掠京邑，迁都长
安，宜先内我，以为其备。”叔渊信而内之。椿既至桥，尽
杀世隆党附，令行台长孙稚诣阙奏状，别使都督贾
智、张劝率骑掩执世隆与兄彦伯俱斩之，时年三十
三。初，世隆曾与吏部尚书元世儁握槊，忽闻局上欻
然有声，一局之子尽皆倒立，世隆甚恶之。世隆又曾
昼寝，其妻奚氏忽见有一人持世隆首去，奚氏惊怖
就视，而世隆寝如故也。既觉，谓妻曰：“向梦人断我头
去，意殊不适。”又此年正月晦日，令仆并不上省，西门
不开。忽有河内太守田怗家奴告省门亭长云：“今且
为令王借车牛一乘，终日于洛滨游观。至晚王还省，
将军出东掖门，始觉车上无褥，请为记识。”时世隆封
王，故呼为令王。亭长以令仆不上，西门不开，无车入
省，兼无车迹。此奴固陈不已。公文列诉尚书都令史
谢远，疑谓妄有假借，白世隆付曹推检。时都官郎穆
子容穷究之，奴言：“初来时，至司空府西，欲向省。”令王
嫌迟，遣二防阁捉仪刀催车。车入到省西门，王嫌牛
小，系于阙下槐树，更将一青牛驾车，令王著白纱高
顶帽，短黑色傧从，皆裙襦裤褶，握板不似常时章服。
遂遣一吏将奴送入省中厅事东阁内东厢第一屋
中。其屋先常闭籥，子容以西门不开，忽言从入。此屋
常闭，奴言在中。诘其虚罔，奴云：“此屋若闭，求得开看。”
屋中有一板床，床上无席，大有尘土，兼有一瓮米。奴
拂床而坐，兼画地戏弄。瓮中之米，亦握看之，定其闭
者，应无事验。子容与谢远自入看之，户闭极久，全无
开迹。及入，拂床画地，踪绪历然。米亦符同，方知不谬。
具以对世隆怅然，意以为恶，未几见诛。

《隋书齐王暕传》：暕挟左道，为厌胜之事。事发，帝大怒，
谓侍臣曰：“朕唯有暕一子，不然者，当肆诸市朝，以明
国宪也。”暕自是恩宠日衰，每怀危惧，心不自安。又帝
在江都宫，元会，暕具法服将朝，无故有血从裳中而
下，又坐斋中，见群鼠数十至前而死，视皆无头。暕意
甚恶之。俄而化及作乱，兵将犯跸。帝闻，顾谓萧后曰：
“得非阿孩邪？”其见疏忌如此。化及复令人捕暕，暕时
尚卧未起，贼既进，暕惊曰：“是何人？莫有报者。”暕犹谓
帝令捕之，因曰：“诏使且缓，儿不负国家。”贼于是曳至
街而斩之，及其二子亦遇害。暕竟不知杀者为谁。
《朝野佥载》：张易之初造一大堂，甚壮丽，计用数百万。
红粉泥壁，文相帖柱，琉璃沉香为饰。夜有鬼书其壁
曰：“能得几时？”令削去，明日复书之，前后六七易之，乃
题其下曰“一月即足。”自是不复更书。经半年易之，籍
没入官。

《琅嬛记》：天宝十三年，宫中下红雨，色若桃花。太真喜
甚，命宫人各以碗杓承之，用染衣裙，天然鲜艳，惟襟
上色不入处，若一“马”字，心甚恶之。明年七月遂有马
嵬之变，血污衣裙，与红雨无二，上甚伤之。

《因话录》：张昙为汾阳王从事，家尝有怪，召术者问之，
对以“大祸将至，惟休退则免。”昙不之信。又方燕宾，席
上见血，有巫者闻之，劝其杜门不纳宾客，屏去游宴，
昙怒杖之。其后昙言语乖度，公颇尤之。又屡言同列
间事，每独候见多值公方燕宠姬所，不令白事，必强
门者令通，公谓其以武臣轻忽，益不平之。后因请公
去所任，吏遂发怒，囚之以闻，竟毙于杖。

《杜阳杂编》：“李辅国为盗所杀。先是，肃宗赐辅国香玉
辟邪二，各高一尺五寸，奇巧殆非人间所有。其玉之
香，可闻于数百步，虽锁之于金函石匮，终不能掩其
气。或以衣裙误拂，则芬馥经年，纵澣濯数四，亦不消
歇。辅国常置于座侧。一日，方巾栉，而辟邪忽一大笑，
一悲号，辅国惊愕失遽，而辗然者不已，悲号者更涕”
泗交下。辅国恶其怪，碎之如粉，以投厕中。其后常闻
冤痛之声。其辅国所居里巷酷裂，弥月犹在，盖舂之
为粉而愈香故也。不周岁而辅国死焉。初碎辟邪，辅国嬖孥慕容宫人，知异常物，隐屑二合，而鱼朝恩不
恶辅国之祸，以钱三十万买之。及朝恩将伏诛，其香
化为白蝶，竟天而去。

《酉阳杂俎》：杨慎矜兄弟富贵，常不自安，每诘朝礼佛
像，默祈冥卫。或一日像前土榻上聚尘三堆如冢状，
慎矜恶之，且虑儿戏，命扫去，一夕如初，寻而祸作。
姜楚公常游禅定寺，京兆办局甚盛。及饮酒，座上一
妓绝色，献杯整鬟，未尝见手。众怪之。有客被酒戏曰：
“勿六指乎？”乃强牵视，妓随牵而倒，乃枯骸也。姜竟及
祸焉。

萧澣初至遂州，造二幡竿施于寺，设斋庆之。斋毕作
乐，忽暴雷霹雳，竿各成数十片。至来年，当雷霹日，澣
死。

永宁王相涯《三怪》：“淅米匠人苏润，本是王家炊人，至
荆州方知，因问王家咎征，言宅南有一井，每夜常沸
涌有声，昼窥之，或见铜厮罗，或见银熨斗者，水腐不
可饮。又王相内斋有禅床、柘材、丝绳，工极精巧，无故
解散，各聚一处，王甚恶之，命焚于灶下。又长子孟博
晨兴见堂地上有凝血数滴，踪至大门方绝，孟博遽”
令铲去，王相初不知也。未数月，及难

《鸡肋编》：“郑注未败前，褚中药化为蝇数万飞去。”
《唐书崔彦曾传》：“彦曾，咸通初繇太仆卿为徐州观察
使，晓律令，然卞急，为政刚猛。徐军素骄，而彦曾长于
抚民，短治军，士多怨之。初，蛮寇五管，陷交趾，诏节度
使孟球募兵三千往屯，以八百人戍桂林。旧制，三年
一更，至期请代，而彦曾亲吏尹戡、徐行俭贪不恤士，
乃议”禀赐之请，无发兵，复留屯一年。戍者怒，杀都将
王仲甫，胁粮料判官庞勋为将，取库兵剽湘、衡，虏丁
壮，合众千馀北还，自浙西趋淮南，达泗口。所过先遣
俳儿弄木偶伺人情以防邀遏。彦曾命牙将田厚简
慰劳，而用都虞候元密伏甲在山馆击贼，勋遣吏绐
言：“士思归，不敢遏，请至府解甲自归。”彦曾斩其吏。勋
陷宿州，发廥钱募兵，亡命者从乱如归，船千艘，与骑
夹岸噪而进，彦曾料丁男乘城。或劝率众奔兖州，彦
曾曰：“我方帅也，奉命守此，唯有死尔。”斩议者一人号
于众。俄而勋傅城，城中大雾如堕，彦曾悉诛贼家属，
勋众四面超墉，入，囚彦曾大彭馆。有曹君长者说勋
曰：“贵者不并处，今朝廷未”以留后命公，盖观察使存
尔勋。乃杀彦曾于寝，自监军使逮官属皆死。始，彦曾
治第郑州，引水灌沼，水十步忽化为血，署张佛筵，液
蜜为人，一夕鼠啮，皆断首。徐有子亭下潴水为沱，彦
曾导清河灌之，鑴石龙首注溜，蔽以屋，徐人谓“屋覆
龙”，于文为庞，清河崔望也，为吞噬云。

《北梦琐言》：路岩相自成都移镇渚宫，升所乘马忽作
人语，且曰：“芦荻花，此花开后，路无家，不久及祸。”
《志怪录》：陆承泽迁新居，有一女子布服戴巾蒙其面，
入门气息秽恶，云：“尀耐此辈，当鞭杀人。”问曰：“何者？”即
息声，再问亦不应。陆怒，令人起，巾迺一，臭烂彘首。其
年陆遇害。

杜昭远将失宠幸，家多妖物，昼见狗作鸡鸣。尝一日，
架上双笔起舞相对，日旋不已。杜曰：“既为祟，能自书
乎？”右一笔倒砚中，渍其毫于案上，大书一“杀”字。其年
杜陷大辟。

顾全武于越中广搜楩柟，建宅甚宏壮。毕工之际，梁
栋皆出水，户牖渍湿，竟不得入斯屋而卒。人谓之《宅
泣》。

郑彦荣买得一婢，年十五六，容色不舒，常頩然。郑诘
之，殊不对，但低头而已。忽尔火光射屋，塼瓦乱掷，床
榻俱震。郑甚惧，犹未疑。其婢自后或食馔秽污，或财
帛潜失，日见鼠人立夜有物歌吟，召行道法者，书符
厌劾，终不能胜。婢自云：“但可驱使，无有他事。”即日平
静，问其所从，曰：“常有一男子夜来同处，性颇刚戾，如
别有顾，即见嗔怒尔。”郑既知，不敢驻，乃贱售之。其年
郑遇害。

吏人蔡超家狗作怪，蹲于堂上，将拍板唱歌，声悲怨。
又一旦，觅头巾不见，戴在灶上坐。其月，超遇害。
《稽神录》：“舒州都虞候孙德遵，其家寝室中铁灯擎，忽
自摇动，如人撼之。至明日，有婢偶至灯擎所，忽尔仆
地，遂卒。”

无能子。无能子寓于秦村景氏民舍。一夕，枭鸣其树，
景氏色忧，将弹之。无能子止之。景氏曰：“枭，凶鸟也。人
家将凶则来鸣，杀之则庶几无凶。”无能子曰：“人之家，
因其鸣而凶，枭罪也。枭可凶，人，杀之亦不能弥其已
凶。将凶而鸣，非枭忠而先示于人耶？凶不自枭，杀之
害忠也。矧自谓人者与谁令枭司其凶也？谥枭之凶”，
谁所自耶？何为必其凶耶？谥枭之凶，不知所自，则羽
仪五色谓之“凤”者，未必祥，枭未必凶，景氏止家亦不
凶。

《稽神录》：“闽王初知泉州刺史，州北数十里地名桃林，
光启初，一夕村中地震，有声如鸣数百面鼓。及明视
之，禾稼方茂，了无一茎。咸掘地求之，则皆倒悬在土下。其年审知克晋安，尽有瓯闽之地六十年。至其子
延义立桃林，地中复有鼓声未已，收获稌粳在迩。及
明视之，亦无一茎，掘地求之，则亦倒悬土下。其年延”
义为左右所杀，王氏遂灭。

甲午岁，江西馆驿巡官黄极子妇生男子，一首，两身
相背，四手四足。连昌民家生牛，每一足更附出一足，
投之江中，翌日，浮于水上。南昌新义里地陷，长数十
步，广者数丈，狭者七八尺。其年，节度使徐知询卒。
江南军使王建封骄恣奢僭，筑大第于淮之南。暇日
临街坐窗下，见一老妪携少女过于前，衣服䍀缕，而
姿色绝世。建封呼问之，云：“孤贫无依，乞食至此。”建封
曰：“吾纳尔女，而给养以终身，可乎？”妪欣然。建封即召
入，命取新衣二袭以衣之。妪及女始脱故衣，皆化为
凝血于地。旬月，建封被诛。

《江表志》：“开宝中，将兴兵革，吉州城头有一大面，方三
尺，睨目多鬓，状如方相，自旦至申酉时，郡人观睹，众
所惊异。明年国亡之应也。”

《旌异记》：童贯将败之一年，庖人方治膳，忽鼎釜磔磔
有声，顷之所烹肉悉化为蝴蝶，殆且万数，飞舞自如，
直至堂中。贯心怪之，命童仆执扑，皆莫能得。俄两犬
著妇人衣持梃人立而语曰：“此易扑耳。”各挥梃纵击，
蝶纷纷堕地，尽成鲜血，犬亦不见。已而贯伏诛。

《书经·大禹谟》：“惠迪吉，从逆凶，惟影响。